
Мултикултурният човек. Сборник в чест на проф. д.и.н. Камен Гаренов (отец Петър 


Гарена).Т. 1-1. Съст.: С. Боянов. София: ИК Гутенберг, 2016, 872 стр. (т. 1), 824 стр. (т. П). 


Да се представят личността, творчеството и съдбата на проф. свещ. д.и.н. Ка- 
мен Гаренов (о. Петър Гарена) е предизвикателство, породено от широкия спектър 
на неговите научни интереси и социални изяви. В житейската му съдба се вплитат 
духовност от ново, мултикултурно равнище; научни интереси, разкриващи тайната на 
вековете пред забързания свръхинформиран съвременник; а и не на последно място 
- пастирска дейност, в която той отдава с истинска духовна жар съпричастието си 
на хората. По този начин на практика той представя каква е мисията на свещеника, 
работещ в енории с етнорелигиозен плурализъм. И не само това - научните му ин- 
тереси са свързани с историята на Българската православна църква, с дейността на 
военното духовенство в България през периода 1878-1944 г., с пастирското богословие 
и слитургиката. 

Свидетелство за смисъла и значението на неговото духовно и научно присъст- 
вие в българския обществен и културен живот е излезлият двутомен сборник с научни 
изследвания в чест на отеца професор Мултикултурният човек. Бих искал да цити- 
рам част от встъпителните думи на редколегията: Заглавието на сборника - „Мулти- 
културният човек“ – отлично олицетворява личността на проф. Гаренов. Изтъкнат 
богослов и теолог, доктор на историческите науки, духовен пастир в Кърджали, 
поет и публицист, скулптор и художник, отличен с редица престижни награди във 
всички изброени дотук области. Те сполучливо очертават социокултурния образ на 


проф. К. Гаренов в съзнанието на съвременния български интелектуалец. 

Впечатлява структурно-композиционната стратегия на двутомника, побрал 
в своите над хиляда и петстотин страници авторитетните текстове на повече от 70 
учени и специалисти не само от България, но и от чужбина. След обзор на акаде- 
мичната дейност (3. Козлуджов), библиография и биографичен очерк за юбиляря 
(И. Митев), първият том включва изследвания по история, археология, език и лите- 
ратура, а вторият - по богословие, църковна история, християнско изкуство, обще- 
ство, образование и култура. Всички статии и съобщения в това издание съдържат 
ценни, приносни изследвания в тези области. 

В началото на т.! се намира текстът За академичното израстване на проф. 
д.и.н. Камен Манолов Гаренов - отец Петър Гарена на проф.д-р Запрян Козлуджов, 
Ректор на Пловдивския университет Паисий Хилендарски. Цитирам част от този 


портрет, в която е очертан духовният облик на отеца професор: 


Несъмнено общото впечатление от академичното развитие на проф. д.и.н. Петър Гарена 
е, че е вървял по възходящата стълбица на научните степени и звания след солидни заявки 
в тематиката на неговите научни занимания. Същите са основания за присъждането на съ- 
ответните степени и звания. 

При оценката на цялостната продукция на проф. д.и.н. Камен Гаренов - отец Петър Га- 
рена, надделява впечатлението за съчетаване на трудове от областта на научноизследовател- 
ската проблематика с трудове от практиката му на свещенослужител в области със смесено 
етнорелигиозно население. Последното е особено важно с оглед запазването на българската 
идентичност и православното вероизповедание в райони с деликатно равновесие на различ- 
ните общности. 


В същия текст впечатлява и личната оценка, засилваща биографично-емо- 
ционалните измерения в портрета на о. Петър като многоизмерна творческа лич- 
ност: Провокиран съм от уникалната му съдба, която от обществените низини 
го превежда през низ от страдания и със силата на вярата го довежда до успехи 
в областта на изобразителното и музикалното изкуство, белетристиката и на- 
учноизследователската дейност - която намира своя завършек на професорската 
катедра в Пловдивския университет. 

Към тази оценка бих добавил и част от текста на Иван Митев Устременият, 
за да подчертая онези същностни характеристики на личността, делото и съдбата 
на о. Петър, които обединиха над 70 научни работници да създадат впечатляващия 


и ценен двутомник: 


Появи се сякаш изведнъж в едно болно общество, част от цивилизация, управлявана от 
принципа на насилието. Насилие, използвано за решаване на всякакви проблеми - етнически, 

религиозни, междудържавни. Проумя, че същата програма, която ни тласка към жестокост 
и агресия, съдържа в себесии състраданието, взаимното уважение, удовлетворението от съв- 


местната работа; носи импулсите на доброто, радостта и щастието. 


Специално открояване заслужава и сполучливото заглавие на изданието. То 
е не само лаконична формулировка на широкоаспектната личност и дейност на юби- 
ляря, но и насочва към балканските проявления на мултикултурността. Отдел- 
ните изследвания потвъждават концепцията, че мултикултурността на Балканите 
не трябва да се мисли в категориите на политически проекти или обществени ре- 
гламенти, а е насъщна черта на ежедневието в този пъстър и трудно податлив на 
безспорни научни описания регион. 

Двутомният сборник Мултикултурният човек е заслужено признание за на- 


учните приноси на проф. свещ. д.и.н. Камен Гаренов (отец Петър Гарена). 

